次七兄韻
作者：傅察
朝代：宋

paragraphs: 蝸舍席爲門，清風無所扇。
閑視纔半尋，起行空百轉。
對食不下喉，流汗常被面。
矧復鳬鶩行，摘尾抱大卷。
余方有公事，汝輩宜罷遣。
賴此伯仲賢，縱談逞雄辨。
時時雜博奕，豈不賢遊燕。
呼奴取其来，據榻聊一戰。
初如兩軍交，整陣咸伺便。
俄頃鋒刃集，解紛在一箭。
或喜而撫掌，或駭而色變。
或傍睨而審，或當局而眩。
剝剝伐木聲，離離衆星現。
勝負既已分，反奩若收電。
卻尋文字觀，觸物本無戀。
覓句屢吟哦，誦詩乍遊衍。
百謫勿相聞，從渠書我殿。